Марко Ганчев
Болният слон

chitanka.info

Слона нещо се разкиха,

нещо тръпки го побиха и

повика той съседа

доктор Га — да го прегледа.

Вади доктор Га слушалки,

но слушалките му малки:

с тях прислушва той калинки,

разни дребни животинки,

а под слонския корем

се изгубиха съвсем.

Слона се тресе от смях —

гъдел хваща го от тях.

Иска доктор Га да сложи

термометър, но не може:

тука трябва термометър

по-голям дори от метър.

Аспиринче му подава,

Слона даже и не шава —

зер за слон е нужно хапче

поне колкото кебапче.

Доктор Га се разтрепери:

— Олеле, при тез размери

ще отиде, току-виж,

за рецепта цял афиш.

Слоне, я да се смалиш!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.